Author: administrator
Last saved by: viktoria.radvanska
Company: Abyss

Predkladacia správa

Hlavným cieľom a ústrednou témou predkladaného návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastslava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z., je vytvorenie legislatívnych predpokladov na podporu riešenia problému kvality vysokých škôl. 
Zmeny, ktoré táto novela zákona o vysokých školách prináša, sa dotýkajú takmer všetkých častí zákona, ktoré bezprostredne vplývajú na kvalitu vysokoškolského vzdelávania. Ide v prvom rade o vnútorný systém na zabezpečovanie kvality vysokoškolského vzdelávania, problematiku externého štúdia, zvýšenie kvality vysokoškolských učiteľov a posilnenie motivácie vysokých škôl spolupracovať s kvalitnými vysokými školami v zahraničí. 
Okrem problémov kvality novela tiež upravuje v súlade s Programovým vyhlásením vlády ďalší rozvoj informatizácie spoločnosti zavádzaním nových registrov, ktorých informácie majú napomáhať uchádzačom o štúdium, študentom a ostatným zainteresovaným osobám aby si mohli urobiť reálny obraz o jednotlivých vysokých školách, a na jeho základe sa kvalifikovane rozhodovať. Návrh zákona obsahuje aj nové legislatívno-technické riešenia denných problémov vysokých škôl a odstraňuje viaceré technické nedostatky súčasného znenia zákona.
Návrh zákona má pozitívny aj negatívny vplyv na rozpočet verejnej správy a na podnikateľské prostredie a má pozitívny sociálny vplyv a pozitívny vplyv na informatizáciu.
Návrh zákona bol predmetom medzirezortného pripomienkového konania na na rokovanie sa predkladá bez rozporov s povinne pripomienkujúcimi subjektmi (rozpor je s verejnosťou - SAIA, n. o.).